CELEX: 32018D0136
Language: el
Date: 2018-01-25 00:00:00
Title: Εκτελεστική απόφαση (ΕΕ) 2018/136 της Επιτροπής, της 25ης Ιανουαρίου 2018, για τον ορισμό του εργαστηρίου αναφοράς της Ευρωπαϊκής Ένωσης για τον αφθώδη πυρετό και για την τροποποίηση του παραρτήματος ΙΙ της οδηγίας 92/119/ΕΟΚ του Συμβουλίου όσον αφορά το εργαστήριο αναφοράς της Ευρωπαϊκής Ένωσης για τη φυσαλιδώδη νόσο των χοίρων [κοινοποιηθείσα υπό τον αριθμό C(2018) 299] (Κείμενο που παρουσιάζει ενδιαφέρον για τον ΕΟΧ )

27.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 24/3
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/136 ΤΗΣ ΕΠΙΤΡΟΠΉΣ
   της 25ης Ιανουαρίου 2018
   για τον ορισμό του εργαστηρίου αναφοράς της Ευρωπαϊκής Ένωσης για τον αφθώδη πυρετό και για την τροποποίηση του παραρτήματος ΙΙ της οδηγίας 92/119/ΕΟΚ του Συμβουλίου όσον αφορά το εργαστήριο αναφοράς της Ευρωπαϊκής Ένωσης για τη φυσαλιδώδη νόσο των χοίρων
   
      
         [κοινοποιηθείσα υπό τον αριθμό C(2018) 299]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (1), και ιδίως το άρθρο 24 παράγραφος 2,
   Έχοντας υπόψη την οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και την τροποποίηση της οδηγίας 92/46/ΕΟΚ (2), και ιδίως το άρθρο 69 παράγραφος 1,
   Εκτιμώντας τα ακόλουθα:
   
               (1)
            
            
               Η οδηγία 92/119/ΕΟΚ θεσπίζει τα γενικά ενωσιακά μέτρα καταπολέμησης που πρέπει να εφαρμόζονται σε περίπτωση εκδήλωσης, μεταξύ άλλων, φυσαλιδώδους νόσου των χοίρων. Το σημείο 6 του παραρτήματος II της οδηγίας 92/119/ΕΟΚ ορίζει το εργαστήριο αναφοράς της Ευρωπαϊκής Ένωσης για τη φυσαλιδώδη νόσο των χοίρων, το οποίο ορίστηκε για την εκτέλεση των αρμοδιοτήτων και των καθηκόντων που ορίζονται στο παράρτημα ΙΙΙ της εν λόγω οδηγίας.
            
         
               (2)
            
            
               Η οδηγία 2003/85/ΕΚ ορίζει τα ελάχιστα μέτρα ελέγχου που πρέπει να εφαρμόζονται σε περίπτωση εκδήλωσης αφθώδους πυρετού. Η οδηγία 2003/85/ΕΚ προβλέπει, μεταξύ άλλων, ότι πρέπει να οριστεί ένα εργαστήριο αναφοράς της ΕΕ για τον αφθώδη πυρετό, για την εκτέλεση των αρμοδιοτήτων και των καθηκόντων που ορίζονται στο παράρτημα XVI της εν λόγω οδηγίας. Στη συνέχεια, η εκτελεστική απόφαση 2012/767/ΕΕ της Επιτροπής (3) όρισε το εργαστήριο αναφοράς της Ευρωπαϊκής Ένωσης για τον αφθώδη πυρετό.
            
         
               (3)
            
            
               Ως συνέπεια της γνωστοποίησης του Ηνωμένου Βασιλείου, σύμφωνα με το άρθρο 50 της Συνθήκης για την Ευρωπαϊκή Ένωση, το εργαστήριο που αναφέρεται στο παράρτημα II της οδηγίας 92/119/ΕΟΚ ως το εργαστήριο αναφοράς της Ευρωπαϊκής Ένωσης για τη φυσαλιδώδη νόσο των χοίρων και το οποίο, στη συνέχεια, με την εκτελεστική απόφαση 2012/767/ΕΕ ορίστηκε ως το εργαστήριο αναφοράς της Ευρωπαϊκής Ένωσης για τον αφθώδη πυρετό θα πρέπει να παύσει να έχει τις αρμοδιότητές του ως εργαστηρίου αναφοράς της Ευρωπαϊκής Ένωσης για τις δύο αυτές νόσους.
            
         
               (4)
            
            
               Η Επιτροπή, σε στενή συνεργασία με τα κράτη μέλη, πραγματοποίησε πρόσκληση για την επιλογή και τον ορισμό του εργαστηρίου αναφοράς της Ευρωπαϊκής Ένωσης για τον αφθώδη πυρετό, λαμβάνοντας υπόψη τα κριτήρια της τεχνικής και επιστημονικής ικανότητας του εργαστηρίου και της εμπειρογνωσίας του προσωπικού του.
            
         
               (5)
            
            
               Μετά την ολοκλήρωση της διαδικασίας επιλογής, το επιλεγέν εργαστήριο ήταν η κοινοπραξία ANSES & CODA-CERVA, που δημιουργήθηκε από το εργαστήριο για την υγεία των ζώων του «Οργανισμού για την υγειονομική ασφάλεια των τροφίμων, του περιβάλλοντος και της εργασίας» (ANSES), Maisons-Alfort, Γαλλία, και το εργαστήριο «Veterinary and Agrochemical Research Centre» (CODA-CERVA), Uccle, Βέλγιο.
            
         
               (6)
            
            
               Για να αποφευχθεί τυχόν διακοπή των δραστηριοτήτων του εργαστηρίου αναφοράς της Ευρωπαϊκής Ένωσης για τον αφθώδη πυρετό και για να δοθεί στο νεοορισθέν εργαστήριο αναφοράς της Ευρωπαϊκής Ένωσης επαρκής χρόνος ώστε να καταστεί πλήρως λειτουργικό, είναι σκόπιμο τα μέτρα που προβλέπονται στην παρούσα απόφαση να εφαρμοστούν από την 1η Ιανουαρίου 2019.
            
         
               (7)
            
            
               Στην επιστημονική γνώμη της σχετικά με τη φυσαλιδώδη νόσο των χοίρων και τη φυσαλιδώδη στοματίτιδα (4), η Ευρωπαϊκή Αρχή για την Ασφάλεια των Τροφίμων κατέληξε στο συμπέρασμα ότι η φυσαλιδώδης νόσος των χοίρων δεν έχει πλέον το δυναμικό να λάβει διαστάσεις επιδημίας και μπορεί να διαγνωστεί ταχέως με εργαστηριακές δοκιμές. Επιπλέον, η επιδημιολογική κατάσταση όσον αφορά τη φυσαλιδώδη νόσο των χοίρων στην Ευρωπαϊκή Ένωση έχει βελτιωθεί σημαντικά και τα τελευταία κρούσματα διαπιστώθηκαν με εργαστηριακές δοκιμές δειγμάτων από μια μικρή περιοχή σε ένα μόνο κράτος μέλος. Από το 2014 η φυσαλιδώδης νόσος των χοίρων δεν είναι πλέον στον κατάλογο των νόσων που πρέπει να δηλώνονται υποχρεωτικά του Παγκόσμιου Οργανισμού για την Υγεία των Ζώων (OIE) (5).
            
         
               (8)
            
            
               Μολονότι οι οδηγίες 92/119/ΕΟΚ και 2003/85/ΕΚ θα καταργηθούν από την 21η Απριλίου 2021 σύμφωνα με το άρθρο 270 του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου (6), ο αφθώδης πυρετός απαριθμείται στο άρθρο 5 παράγραφος 1 του εν λόγω κανονισμού, ενώ η φυσαλιδώδης νόσος των χοίρων απαριθμείται στο παράρτημα II του εν λόγω κανονισμού. Σύμφωνα με το άρθρο 275 του εν λόγω κανονισμού, ο κατάλογος νόσων του παραρτήματος II θα αναθεωρηθεί το αργότερο έως τις 20 Απριλίου 2019. Για τους προαναφερθέντες επιστημονικούς και τεχνικούς λόγους, η φυσαλιδώδης νόσος των χοίρων δεν πληροί τα κριτήρια καταχώρισης στον κατάλογο που προβλέπονται στο άρθρο 5 παράγραφος 3 του κανονισμού (ΕΕ) 2016/429.
            
         
               (9)
            
            
               Επιπλέον, η φυσαλιδώδης νόσος των χοίρων και οι λοιπές φυσαλιδώδεις νόσοι περιλαμβάνονται σε ορισμένες αρμοδιότητες και καθήκοντα που ορίζονται για το εργαστήριο αναφοράς της Ευρωπαϊκής Ένωσης όσον αφορά τον αφθώδη πυρετό στο παράρτημα XVI της οδηγίας 2003/85/ΕΚ, και ιδίως όσον αφορά την ικανότητα των εθνικών εργαστηρίων αναφοράς και του εργαστηρίου αναφοράς της Ευρωπαϊκής Ένωσης να διενεργούν τη διαφορική διάγνωση του αφθώδους πυρετού. Όλα αυτά τα στοιχεία από κοινού επιτρέπουν την παύση του ορισμού του εργαστηρίου αναφοράς της Ευρωπαϊκής Ένωσης για τη φυσαλιδώδη νόσο των χοίρων.
            
         
               (10)
            
            
               Η αναφορά που γίνεται στο εργαστήριο που αναφέρεται στο παράρτημα II της οδηγίας 92/119/ΕΟΚ θα πρέπει να διαγραφεί. Συνεπώς, το παράρτημα II της οδηγίας 92/119/ΕΟΚ θα πρέπει να τροποποιηθεί αναλόγως.
            
         
               (11)
            
            
               Για λόγους σαφήνειας, η εκτελεστική απόφαση 2012/767/ΕΕ θα πρέπει να καταργηθεί με ισχύ από την 1 Ιανουαρίου 2019, ημερομηνία κατά την οποία το νεοορισθέν εργαστήριο αναφοράς της Ευρωπαϊκής Ένωσης για τον αφθώδη πυρετό θα αναλάβει τις αρμοδιότητες και τα καθήκοντά του.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κοινοπραξία ANSES & CODA-CERVA, που δημιουργήθηκε από το εργαστήριο για την υγεία των ζώων του «Οργανισμού για την υγειονομική ασφάλεια των τροφίμων, του περιβάλλοντος και της εργασίας» (ANSES), Maisons-Alfort, Γαλλία, και το εργαστήριο «Veterinary and Agrochemical Research Centre» (CODA-CERVA), Uccle, Βέλγιο, ορίζεται ως το εργαστήριο αναφοράς της Ευρωπαϊκής Ένωσης για τον αφθώδη πυρετό για αόριστο χρονικό διάστημα.
   Άρθρο 2
   Στο παράρτημα II της οδηγία 92/119/ΕΟΚ, το σημείο 6 απαλείφεται.
   Άρθρο 3
   Η εκτελεστική απόφαση 2012/767/ΕΕ καταργείται με ισχύ από την 1η Ιανουαρίου 2019.
   Οι αναφορές στην καταργούμενη εκτελεστική απόφαση νοούνται ως αναφορές στην παρούσα απόφαση.
   Άρθρο 4
   Η παρούσα απόφαση εφαρμόζεται από την 1η Ιανουαρίου 2019.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 25 Ιανουαρίου 2018.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 62 της 15.3.1993, σ. 69.
   
      (2)  ΕΕ L 306 της 22.11.2003, σ. 1.
   
      (3)  Εκτελεστική απόφαση 2012/767/ΕΕ της Επιτροπής, της 7ης Δεκεμβρίου 2012, για τον ορισμό του εργαστηρίου αναφοράς της ΕΕ για τον αφθώδη πυρετό και την κατάργηση της απόφασης 2006/393/ΕΚ (ΕΕ L 337 της 11.12.2012, σ. 54).
   
      (4)  EFSA Panel on Animal Health and Welfare (AHAW); Scientific Opinion on Swine Vesicular Disease and Vesicular Stomatitis. EFSA Journal 2012·10(4):2631. [97 σ.] doi:10.2903/j.efsa.2012.2631.
   
      (5)  Ψήφισμα αριθ. 31 σχετικά με τις τροποιήσεις στον κώδικα υγείας χερσαίων ζώων του OIE, που εγκρίθηκε κατά την 82η Γενική Σύνοδο του Παγκόσμιου Οργανισμού για την Υγεία των Ζώων (OIE), 25-30 Μαΐου 2014, Παρίσι, Γαλλία.
   
      (6)  Κανονισμός (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») ( ΕΕ L 84 της 31.3.2016, σ. 1).